ধর্মশালায় টি-টোয়েন্টি বিশ্বকাপের আগে বলা যেতে পারে ড্রেস রিহার্সাল হতে যাচ্ছে মিরপুরের মাঠে। দুই দলের প্রস্তুতি, মানসিক অবস্থান এবং রণনীতির ছানবিন করে মনে হল, পাঁচটি বিষয়ের ওপর নির্ভর করে রয়েছে ম্যাচের ভবিষ্যৎ। সেগুলিই তুলে দেওয়া চেষ্টা করল ‘এবেলা খেলা’।   
স্নায়ুর লড়াই: অভিষেক সফরে গিয়ে কপিল দেবের মনে হয়েছিল, ক্রিকেট হোক না হোক, এই ম্যাচে কাটাকাটি-ফাটাফাটি কিছু একটা করতেই হবে। না হলে দেশের মানুষ ক্রিকেটার বলে মনেই করবে না। ওয়াসিম আক্রম বলেন, বিশ্বকাপে গোটা টুর্নামেন্টে যত ফোন পেতেন, তার ডাবল ফোন আসত এই একটা ম্যাচের আগে। মহম্মদ আজহারউদ্দিন স্বীকার করেন, ছিয়ানব্বই বিশ্বকাপে ভারত-পাক কোয়ার্টার ফাইনালের আগে যেরকম চাপ তৈরি হয়েছিল, জীবনে আর কখনও ওরকম প্রেশার নিয়ে খেলতে হয়নি। শারজায় সাংঘাতিক সব অভিজ্ঞতার স্মৃতি এখনও ভোলেননি আজহার-রা। এমনকী, ম্যাচের আগের রাতে শেখ-দের পার্টিতে যেতেও অনেকে ভয় পেতেন। ওখানে গিয়েও যে একই আবদার শুনতে হবে, এই ম্যাচটা জিতুন। ট্রফি হারলেও ক্ষতি নেই। 
শারজার সেই রমরমা পাক ক্রিকেটে আর নেই। সেই কারণে বিরাট কোহলি, রোহিত শর্মাদের ক্ষেত্রে চাপ তুলনামূলকভাবে কম। এশিয়া কাপের এই ম্যাচও হচ্ছে ঢাকার মাঠে। নিজেদের দেশে খেলার চাপ নেওয়ার ব্যাপার নেই। আফ্রিদিদেরও তা-ই। ভারতীয় দলের অনেক সদস্যই মেনে নিচ্ছেন, ধর্মশালায় টি-টোয়েন্টি বিশ্বকাপে পাকিস্তান ম্যাচ অনেক বেশি হাইভোল্টেজ হতে যাচ্ছে। কারণ সেটি খেলতে হবে নিজেদের দেশে। অনেক বেশি প্রত্যাশার চাপ থাকবে। আবার না তখন পুরনো দিনের সেই অনুরোধ-উপরোধের পরিবেশ ফিরে আসে। 
দু’টো শিবিরের অবস্থা পাশাপাশি রেখে মনে হচ্ছে, শনিবারের ম্যাচে চাপের পরিমাণটা পাকিস্তানের ওপরেই বেশি। ওয়াঘার ওপারে এখনও এই ম্যাচ হারা মানেই সর্বস্বান্ত হলে। হারলে মানেই খলনায়ক খুঁজে তাঁর গর্দান চাইবে জনতা। ওয়াঘার এপারে সেটা ঘটতে পারে এশিয়া কাপের ফাইনালে না যেতে পারলে।   
অ্যাডভ্যান্টেজ ভারত। 
পাক বোলিং বনাম ভারতীয় ব্যাটিং: বরাবরের সেই ট্রেন্ড। পাকিস্তান মানেই দুর্ধর্ষ সব পেস বোলার। ইমরান খান, ওয়াসিম আক্রম, ওয়াকার ইউনিস। ভারত মানে তেমনই বিশ্বসেরা ব্যাটিং। সুনীল গাওস্করের আমল থেকেই চলছে। সচিন তেন্ডুলকরের হাত ঘুরে এখন বিরাট কোহলির হাতে সেই ব্যাটন। ওদিকের বোলিংয়ের নেতৃত্বে ওয়াহাব রিয়াজ, প্রত্যাবর্তন ঘটানো মহম্মদ আমির। পাক শিবিরে কারও কারও মুখে শুনছিলাম, আমিরকে নিয়ে সামান্য দোটানা রয়েছে। এই পাকিস্তান দলে চারজন পেসারের মধ্যে তিনজনই বাঁহাতি। ওয়াহাব রিয়াজ, আমির এবং মহম্মদ ইরফান। টি-টোয়েন্টি ফর্ম্যাটে আবার খুব ভাল বল করে বসে আছেন অনেকদিন পর কামব্যাক ঘটানো মহম্মদ সামি। তিনি একমাত্র ডানহাতি। দোটানা হচ্ছে, আমির-ইরফান-সামির মধ্যে কোন দু’জনকে খেলানো হবে? নাকি আফ্রিদি যেমন বলে গেলেন, সেরকম চার পেসারেই নামবে পাকিস্তান? ভারতীয় শিবির কিন্তু মনে করছে, আমির এবং ইরফান দু’জনকেই খেলাবে পাকিস্তান। ইরফানের উচ্চতাকে সম্ভবত কাজে লাগাতে চাইবেন আফ্রিদি-রা। 
স্টান্স নিয়ে দাঁড়িয়েছেন বিরাট কোহলি। বল হাতে দৌড় শুরু করলেন আমির। এটাই মনে হচ্ছে শনিবারের মহারণের সবচেয়ে রুদ্ধশ্বাস মুহূর্ত হতে যাচ্ছে। আর আমিরের দলের কোচ ওয়াকার ইউনিস যদি নিজের জীবনের কাহিনি বলে প্রত্যাবর্তনকারী পেসারকে তাতিয়ে দেন, অবাক হওয়ার নেই। আক্রম এবং ওয়াকারের বরাবরের আক্ষেপ, নিজেদের ফর্মের চূড়োয় কখনও সেভাবে তেন্ডুলকরকে বলই করতে পারলেন না। ভারত-পাক ম্যাচই যে খুব কম হতো। বিশেষ করে টেস্ট ম্যাচ তো হতোই না। ওয়াকার তাই আমিরকে বলতেই পারেন, ‘‘দুনিয়ার সেরা ব্যাটসম্যান বলা হচ্ছে কোহলিকে। এখানেই প্রমাণ করো নিজেকে। ভারত-পাক ক্রিকেটে এখন আবার ডামাডোল চলছে। মুখোমুখি হওয়ার এই সুযোগ বারবার আসবে না।’’ 
ভারতীয় ব্যাটিং যে সাম্প্রতিককালের সবচেয়ে কঠিন পরীক্ষা দিতে নামছে শনিবার, তা নিয়ে কোনও সন্দেহ নেই। ঘাসের পিচে এরকম পেস ব্যাটারির বিরুদ্ধে বহুকাল স্টান্স নেননি কোহলি-রা। আর কে না জানে, ভারতীয় ব্যাটসম্যানদের দুর্বলতা গতি, বাউন্স এবং মুভমেন্টের বিরুদ্ধেই। শের-ই-বাংলার পিচে তিনটেই রয়েছে। 
অ্যাডভ্যান্টেজ পাকিস্তান।
গেমচেঞ্জার: টি-টোয়েন্টিতে স্লোগানই হচ্ছে, যার হাতে যত বেশি গেমচেঞ্জার, সেই টিম তত এগিয়ে। মহেন্দ্র সিংহ ধোনি এই মন্ত্রেই চেন্নাই সুপার কিংগস টিমকে সাজিয়েছিলেন। ভারতের এই টি-টোয়েন্টি দলেও গেমচেঞ্জারের সংখ্যা খারাপ নয়। শিখর ধাওয়ানের ব্যাটে-বলে হলে ম্যাচ নিয়ে যেতে পারেন। রোহিত শর্মার টি-টোয়েন্টি রেকর্ড দুর্দান্ত। ফর্মেও আছেন। বিরাট কোহলি আছেন। পাকিস্তানের বিরুদ্ধে দুর্ধর্ষ রেকর্ড তাঁর। বিশ্বকাপে সেঞ্চুরি করেছেন। এশিয়া কাপ পঞ্চাশ ওভারের থাককার সময় তেন্ডুলকরের একশোতম সেঞ্চুরির টুর্নামেন্টে পাকিস্তানের বিরুদ্ধে ১৮৩ দু’দেশের ওয়ান ডে ইতিহাসে অন্যতম সেরা ইনিংস। সুরেশ রায়না আছেন। এবার যোগ হয়েছে হার্দিক পাণ্ড্য। পাকিস্তানের সেই তুলনায় অবসরের কাছাকাছি পৌঁছে যাওয়া শোয়েব মালিক, শাহিদ আফ্রিদিদের ওপর ভরসা করতে হবে। তবে পাক ক্রিকেটমহলের কেউ কেউ শুক্রবার একটি নামের ওপর নজর রাখার উপদেশ দিলেন। শার্জিল খান। পাকিস্তান সুপার লিগে ৫০ বলে সেঞ্চুরি করার পর যাঁকে এখন পাকিস্তানের ক্রিস গেইল বলা হচ্ছে। বাঁহাতি শার্জিল নাকি গেইলের মতোই বিধ্বংসী ব্যাটিং করেছেন সেঞ্চুরি করা সেই ম্যাচে। হায়দরবাদের হলেও খেলেছেন প্রথম পিএসএলে চ্যাম্পিয়ন হওয়া ইসলামাবাদ ফ্র্যাঞ্চাইজির হয়ে। তবু সব মিলিয়ে গেমচেঞ্জারের সংখ্যা ভারতের দিকেই বেশি। 
অ্যাডভ্যান্টেজ ভারত। 
পাক ব্যাটিং বনাম ভারতীয় বোলিং: জভেদ মিয়াঁদাদ শুনলে নিশ্চয়ই আঁতকে উঠতেন! বলে উঠতেন, ‘‘এই অপশনটা আবার কবে থেকে হল? ভারতীয় বোলিংয়ের সামনে আমার আর জাহির আব্বাসের নাম বললেই তো ওরা সিঁটিয়ে যাবে!’’ শারজায় শেষ বলে ছক্কা মারা মিয়াঁদাদের হয়তো বলা সাজত। তিনি বারবার ভারতীয় বোলিংকে নিয়ে ছেলেখেলা করেছেন। এখনকার এই পাকিস্তান টিমে কোনও মিয়াঁদাদ নেই। আছেন শার্জিল, মালিক, আকমল, আফ্রিদি-রা। আর তাঁদের বিরুদ্ধে উজ্জীবিত ভারতীয় বোলিং আক্রমণ। পাক বোলিং যদি ঝাঁঝালো হয় তাহলে ভারতীয় বোলিংকে বলা যায় ব্যালান্সড। শের-ই-বাংলার পিচে আশিস নেহরা এবং যশপ্রীত বুমরাকে খেলা যে সহজ হবে না, বাংলাদেশ ম্যাচেই দেখা গিয়েছে। তাঁদের সঙ্গে ফর্মে থাকা অশ্বিন এবং জাডেজা। আর পাকিস্তান বোলিং যতটা শক্তিশালী, তাদের ব্যাটিং ঠিক ততটাই সন্দেহজনক। কখন উড়বে, কখন পড়বে কেউ জানে না। 
অ্যাডভ্যান্টেজ ভারত। 
ওড়াও কম, থাকো বেশি: চলতি এশিয়া কাপে যে স্বভাবসিদ্ধ টি-টোয়েন্টি ক্রিকেটের ওড়ানোর খেলা দিয়ে কাজ হবে না, সেই দেওয়াল লিখন পরিষ্কার। ম্যাচ তারাই জিতবে, যাদের ব্যাটসম্যানেরা সবুজ পিচের ঝাঁঝ সামলে পরিণতভাবে ইনিংস গড়ে তুলতে পারবেন। ভারতীয় দল সেই কারণেই টার্গেট স্কোর কমিয়ে এনে পার্টনারশিপের ওপর জোর দিচ্ছে। রণনীতি হচ্ছে, টিমকে নিরাপদ স্কোরে নিয়ে গিয়ে তবেই বিগ হিটে যাও। ঝুঁকি কমিয়ে ফেলো যতটা সম্ভব। প্রয়োগক্ষমতার ব্যাপারে ভারতীয় ব্যাটিং এগিয়ে। কিন্তু পাক পেস হানায় শুরুতেই বিধ্বস্ত হওয়া আটকাতে হবে রোহিতদের। 
ফিফটি-ফিফটি।